Oulu:	26.09.2001	
Nro:	OLH-2001-03768/Va-424
Viite:	SMO452:00/25/02/1999
Asia:	Lausunto poliisin tunnuslukuja ja mittareita
	arvioineen työryhmän loppuraportissa esitetyistä ehdotuksista,
jatkotyö 2001

SISÄASIAINMINISTERIÖ
Poliisiosasto
Esikuntayksikkö

LAUSUNTO POLIISIN TUNNUSLUKUJA JA MITTAREITA ARVIOINEEN TYÖRYHMÄN LOPPURAPORTISTA

Kehittämisehdotukset 1 ja 5

Poliisin lääninjohto näkee Tasapainotetun mittariston tuovan lisäarvoa sekä poliisin tuloksellisuuden arviointiin että myös strategiseen suunnitteluun ja ohjaamiseen. Tasapainotetun mittariston käytön ei tulisi jäädä koskemaan pelkästään toiminnan arviointia, vaan se tulisi kytkeä toiminnan suunnitteluun lääni- ja paikallistasolle. 

Siirtymävaiheessa hämäännystä todennäköisesti aiheuttaa se, että toimintaa suunnitellaan lääneissä ja mahdollisesti paikallistasolla avainprosessijaottelun pohjalta ja kuitenkin arviointi tapahtuu tasapainotetun mittariston viitekehystä hyväksi käyttäen. Jos tasapainotetun mittariston näkökulmia käytettäisiin sekä suunnittelussa että toiminnan arvioinnissa, poliisin suunnitteluprosessi ja itse toiminta paikallistasolla olisi helpompi ymmärtää poliisin vision ja kriittisten menestystekijöiden suuntaiseksi. Järjestelmä muodostaisi selkeän strategisen suunnittelu-, ohjaus- ja arviointiketjun, joka olisi katkeamaton poliisin tahtotilan saavuttamiseksi. 

Lääninjohdon näkemyksen mukaan ohjauksen ja arvioinnin uudistamisessa tulisi kuitenkin edetä varovasti ja kokeilujen kautta. Lääninjohtojen ja erityisesti paikallispoliisin valmiuksia vastaanottaa tasapainotetun mittaristo mukainen lähestymistapa johtamisessa ja tuloksellisuuden arvioinnissa tulisi varmistaa hyvin suunnitellun koulutuksen avulla. Uudistuksen sisäänajossa tulisi edetä paikallispoliisin ehdoilla ja paikallistason tarpeet huomioon ottaen. 

Ylijohdon ja lääninjohtojen tulossopimuksissa siirryttiin tulossuunnittelukaudella 2001-2002 tulosaluejaottelusta avainprosesseihin. Oulun lääninjohto on valmistelemassa lääninjohdon ja poliisilaitosten vuoden 2002 tulossopimusten laadintamallia. Lääninjohdon tulossopimuksessa oleva avainprosessijaottelu olisi luonteva malli ja ketjutus poliisilaitosten tulossopimuksille, mutta ongelman muodostaa se, että avainprosessien käyttö on todennäköisemmin tilapäinen ratkaisu ja siirtymistä BSD:n näkökulmien käyttöön harkitaan ylijohdon ja lääninjohtojen tulossuunnitteluprosessissa jo tulossopimuskaudelle 2003-2004. Näin nopealla aikavälillä tapahtuvien uudistusten vastaanotto- ja omaksumiskyky ei ole paikallistasolla paras mahdollinen eikä saa myöskään laajaa ymmärrystä tuekseen. 

Kehittämisehdotukset 2 ja 3

Näkökulmiin on kerätty runsaasti ulottuvuutta kuvaavia tunnuslukuja mittareita. Arvioinnissa käytettävää mittaristoa on tarkoitus kehittää edelleen. Oleellista kehittämisen ohella on, että tunnuslukujen määrä saadaan hallittavaksi. Lääninjohdon käsityksen mukaan ulottuvuuksiin tulisi tarkentaa ainoastaan ne mittarit, jotka ovat poliisin vision ja kriittisten menestystekijöiden sekä ulottuvuuksien keskinäissuhteiden kannalta relevantteja. 

Kehittämisehdotukset 4, 6, 7 ja 8

Työryhmä ehdottaa pilottihankkeiden käynnistämistä tasapainotetun arvioinnin käytön kehittämiseksi. Eteneminen pilotoinnin kautta on kannatettava toimintatapa työryhmän ehdottaman vaihesuunnitelman mukaisesti. Koetellut käytännöt olisi siirrettävissä muiden yksiköiden toimintaan, jos päätökset siirtymisestä tasapainotetun arvioinnin mukaiseen strategisen ohjauksen ajattelumalliin tehdään myöhemmin. Koska Tampereen yliopisto on sitoutunut tasapainotetun mittariston kehittämiseen ja soveltamiseen poliisihallinnossa, on Tampereen yliopiston läheisyys perusteltu kriteeri tehtäessä valintaa pilottiyksiköistä. Pilotointi ei ole esteenä tasapainotetun mittariston mukaisten ulottuvuuksien oma-aloitteiselle soveltamiselle lääninjohtojen ja poliisilaitosten välisessä tulossuunnittelussa, vaan rinnalla ohjatusti edistämässä johtamista ja arviointia.

Ensiarvoisen tärkeää on varmistaa, että poliisi pystyy pääsääntöisesti itse tuottamaan ja  saamaan sen tiedon, mitä arvioinnissa käytetään. Poliisin tulostietojärjestelmän (POTTI) kehittäminen vastaamaan uuden arviointi- ja ohjausjärjestelmämallin tarpeita on ehdoton edellytys arvioinnin ja ohjauksen kehittymiselle tasapainotetun mittariston viitekehyksessä. Poliisin tulostietojärjestelmästä olisi saatava vaivattomasti ne tunnusluvut mitä eri ulottuvuuksissa seurataan ja arvioidaan.  

Lääninpoliisijohtaja		Erkki Haikola

Ylikomisario			Vesa Tikkala